પણ ભીંત ઉપર લખી નાંખો, આ કાંદા કોઈના થયાં નથી, થવાના નથી, અને થશે પણ નહી! જેટલી પણ સરકાર આવી છે એની સામે આ કાંદુ.. જ ઉછળ્યું છે. પછી લોકસભા હોય, વિધાનસભા હોય, ચૂંટણીની સભા હોય કે શોકસભા હોય, છેલ્લે કાંદો જો ના ઉછળે તો ચર્ચા પૂરી ન થાય. ખેડૂતોએ તો ખેતીમાં ઢગલાબંધ કાંદા કાઢ્યા છે. ઉત્પાદન પણ સોલ્લિડ છે. પણ કાંદુ ઉગ્યા પછી એવી સંતાકૂકડી રમે કે દાઉદ મળે પણ કાંદો શોધેલો ના મળે. એમાં બટાકાને તો પૂછાય જ નહી કે, “તેરા સાગરિત “કાંદા” કિધરકુ હૈ?” જો પૂછવા ગયા તો ધણી ઉકલી ગયો હોય એવું છોગિયું મોઢું કરી દે. એ દિવસે કાંદા-બટાકાને બદલે છોગીયા બટાકા જ આપણે ચાવવાનાં.